真一酒歌
作者：蘇軾
朝代：宋

paragraphs: 空中細莖插天芒，不生沮澤生陵岡。
涉閱四氣更六陽，森然不受螟與蝗。
飛龍御月作秋凉，蒼波改色屯雲黄。
天旋雷動玉塵香，起溲十裂照坐光。
跏趺牛噍安且詳，動摇天關出瓊漿。
壬公飛空丁女藏，三伏遇井了不嘗。
釀爲真一和而莊，三杯儼如侍君王。
湛然寂照非楚狂，終身不入無功鄉。